Videók: igazi show-t hozott Kyrgios és Djokovic telt házas edzőmeccse
Telt ház, 15 ezer néző előtt játszott egymással edzőmérkőzést a Rod Laver Arénában Novak Djokovic és Nick Kyrgios az ausztrál nyílt teniszbajnokság előtt.
A korábbi világelső, 21-szeres Grand Slam-győztes és a botrányairól, valamint látványos játékáról egyaránt híres ausztrál játékos pénteki találkozójára egységesen 20 ausztrál dollárba (5200 forint) kerültek a jegyek, a bevételt az ausztrál szövetség alapítványa számára ajánlották fel.

Mindkét játékos bemikrofonozva játszott a barátságos mérkőzésen, s ezt kihasználva szórakoztatták is a hálás közönséget, a végjátékra pedig gyerekek is csatlakoztak hozzájuk és Kyrigos „csapata” diadalmaskodott.

Djokovic tavaly címvédőként nem szállhatott harcba tizedik melbourne-i sikeréért, miután nem rendelkezett a koronavírus elleni oltással, így kiutasították az országból. A 35 éves belgrádi sztárt most óriási örömmel üdvözölte a közönség. A 111. Australian Open hétfőn kezdődik és január 29-ig tart.
Tenisz